wickkiey/tamil-wikipedia-chunked huggingface dataset:
# கெர்சன் மாகாணம்

## நிர்வாகப் பிரிவுகள்

கெர்சன் மாகாணம் 18 மாவட்டங்களையும், 9 நகரங்களையும், 30 பேரூராட்சிகளையும், 658 கிராமங்களையும்கொண்டது. 2015-இல் கெர்சன் நகரத்தை 3 நகர்புற மாவட்டங்களாகப் பிரித்துள்ளனர்.  
| நகர்புற மக்கள் தொகை மட்டும் |  |  |  |  |  |  |
| --- | --- | --- | --- | --- | --- | --- |
| கெர்சன் | Херсон (місто) | 423 | 333,737 | கெர்சன் | 322,260 |  |
| ஹோல பிரிஸ்டன் | Гола Пристань (місто) | 9 | 14,883 | ஹோல பிரிஸ்டன் | 14,568 |  |
| நோவா காக்கோவ்கா | Нова Каховкa (місто) | 223 | 68,205 | நோவா காக்கோவ்கா | 62,128 |  |
| காக்கோவ்கா | Каховкa | 16 | 36,958 | காக்கோவ்கா | 36,958 |  |
| பெர்ரிஸ்லாவ் மாவட்டம் | Бериславський (район) | 1,721 | 48,025 | பெர்ரிஸ்லோவ் | 16,682 |  |
| பிலோசெர்கா மாவட்டம் | Білозерський (район) | 1,534 | 66,564 | பிலோசெர்கா | 9,739 |  |
| சாப்லிங்கா மாவட்டம் | Чаплинський (район) | 1,722 | 35,219 | சாப்லிங்கா | 12,638 |  |
| ஹெனிசெஸ்க் மாவட்டம் | Генічеський (район) | 3,008 | 59,991 | ஹெனிசெஸ்க் | 33,748 |  |
| ஹோலா பிரிஸ்டன் மாவட்டம் | Голопристанський (район) | 3,411 | 45,827 | ஹோலா பிரிஸ்டன் | 14,666 |  |
| ஹோர்னோஸ்தய்வ்விகா மாவட்டம் | Горностаївський (район) | 1,018 | 19,788 | ஹோர்னோஸ்தய்வ்விகா | 6,681 |  |
| ஐவானிவ்கா மாவட்டம் | Іванівський (район) | 1,120 | 13,995 | ஐவானிவ்கா | 4,560 |  |
| கலஞ்சக் மாவட்டம் | Каланчацький (район) | 916 | 21,568 | கலஞ்சக் | 11,169 |  |
| காகோவ்கா மாவட்டம் | Каховський (район) | 1,450 | 35,968 | காகோவ்கா | N/A * |  |
| நோவாடுராய்ட்ஸ்கே மாவட்டம் | Новотроїцький (район) | 2,298 | 35,921 | நோவாடுராய்ட்ஸ்கே | 14,979 |  |
| நோவாவான்ட்சோவ்கா மாவட்டம் | Нововоронцовський (район) | 1,005 | 21,442 | நோவாவான்ட்சோவ்கா | 6,379 |  |
| நியுஸ்னி சிரோஹோஸ்சி மாவட்டம் | Нижньосірогозький (район) | 1,209 | 15,985 | நியுஸ்னி சிரோஹோஸ்சி | 4,891 |  |
| ஒலேஸ்கை மாவட்டம் | Олешківський (район) | 1,759 | 71,888 | ஒலேஸ்கை | 36,317 |  |
| ஸ்கதோவ்ஸ்க் மாவட்டம் | Скадовський (район) | 1,456 | 47,930 | ஸ்கதோவ்ஸ்க் | 21,830 |  |
| வெல்யுகா லெபெட்டிகா மாவட்டம் | Великолепетиський (район) | 1,000 | 16,827 | வெல்யுகா லெபெட்டிகா | 8,326 |  |
| வேல்யுகா மாவட்டம் | Великоолександрівський (район) | 1,540 | 25,948 | வேல்யுகா ஒலெக்சந்திரிவ்கா | 9,747 |  |
| வெர்கினியூ ரொஹாசிக் மாவட்டம் | Верхньорогачицький (район) | 915 | 12,003 | வெர்கினியூ ரொஹாசிக் | 5,698 |  |
| விசோகோபில்லியா மாவட்டம் | Високопільський (район) | 701 | 15,121 | விசோகோபில்லியா | 6,148 | } |
# கெர்சன் மாகாணம்

## இதனையும் காண்க

- கெர்சன் நகரம்
# ஏதென்சில் கொள்ளைநோய்

**ஏதென்சில் கொள்ளைநோய்** (*Plague of Athens*, , ) என்பது பெலோபொன்னேசியப் போரின் இரண்டாம் ஆண்டில் (கிமு 430) பண்டைய கிரேக்கத்தில் ஏதென்ஸ் நகர அரசை பேரழிவிற்கு உட்படுத்திய ஒரு கொள்ளைநோய் ஆகும். அப்போது ஏதென்சு வெற்றி பெறக்கூடியதாக இருந்தது. கொள்ளைநோயால் 75,000 முதல் 100,000 மக்கள் இறந்தனர். அது ஏதென்சு மக்கள்தொகையில் கால் பகுதியினராவர். இந்த நோய் தொற்று ஏதென்சு நகரின் துறைமுகமும் உணவு போன்ற அடிப்படை பொருட்களைக் கொண்டுவர ஒரே ஆதாரமான பிரேயஸ் துறைமுகம் வழியாக ஏதென்சுக்குள் நுழைந்ததாக நம்பப்படுகிறது. கிழக்கு மத்தியதரைக் கடலின் பெரும்பகுதிகளில் நோய் குறைந்த தாக்கத்துடன் இருந்தாலும், இங்கு பெருமளவில் பரவியது.  
ஏதென்சின் சமூகத்தில் கொள்ளைநோய் கடுமையான விளைவுகளை ஏற்படுத்தியது. இதன் விளைவாக சட்டம், சமய நம்பிக்கை போன்றவை பின்பற்றப்படாத நிலை உருவானது; பதிலுக்கு சட்டங்கள் கடுமையானதாக மாறியன. இதன் விளைவாக குடிமக்கள் அல்லாதவர்கள் ஏதெனியன் என்று கூறியதற்காக தண்டிக்கப்பட்டனர். கொள்ளை நோயால் பாதிக்கப்பட்டவர்களில் ஏதென்சின் தலைவரான பெரிக்கிள்சும் இருந்தார். கிமு 429 மற்றும் கிமு 427/426 குளிர்காலத்தில் கொள்ளைநோய் இரண்டு முறை மீண்டும் வந்தது. சுமார் 30 நோய் உயிரிகள் கொள்ளை நோயை ஏற்படுத்தியதாகக் கூறப்படுகிறது.
# ஏதென்சில் கொள்ளைநோய்

## பின்னணி

எசுபார்த்தாவும் அதன் கூட்டாளிகளில் கொரிந்தைத் தவிர மற்றவை, ஏறக்குறைய நிலம் சார்ந்த சக்திகளாகும். அவை கிட்டத்தட்ட தோற்கடிக்க முடியாத பெரிய தரைப்படைகளைக் கொண்டிருந்தன. கிமு 431 இல் தொடங்கி எசுபார்த்தாவும், அதன் கூட்டாணி படைகளும் ஏதென்சுக்கு எதிராக போர்த் தொடரில் ஈடுபட்டபோது, தரைப்போரில் அவர்களை வெல்வது சாத்தியமற்றது என்பதால் பெரிக்கிள்சின் வழிகாட்டுதலின் கீழ் ஏதெனியர்கள் ஏதென்சின் நகர மதில்களுக்குள் பின்வாங்கும் உத்தியைப் பின்பற்றினர். அதேசமயம் ஏதெனியன் கடற்படை எசுபார்த்தாவை கடலோரங்களில் தாக்கி பதிலடி கொடுத்தது. துரதிர்ஷ்டவசமாக, நகர அரண்களுக்குள் பின்வாங்கும் உத்தியால் அட்டிக்காவின் ஊரகப் பகுதிகளிலிருந்து பின்வாங்கிவந்த மக்கள் ஏற்கனவே அதிக மக்கள்தொகை கொண்ட ஏதென்சு நகரத்திற்கு பெருமளவில் இடம்பெயர்ந்து வந்தனர். இதனால் அதிக மக்கள்தொகையால் வளங்கள் பற்றாக்குறை ஏற்பட்டது. மக்கள் நெருக்கடியாக வாழும் சூழலால் ஏற்பட்ட மோசமான சுகாதார சிக்கல் காரணமாக, ஏதென்சு நோய்கள் பரவும் இடமாக மாறியது. இதனால் பல குடிமக்கள் இறந்தனர். போர் காலத்தில் ஏற்பட்ட பெருந்தொற்று வரலாற்றில், ஏதென்சின் 'கொள்ளைநோய்' ஒரு பக்கம் துன்பத்தை மட்டுப்படுத்தியது மேலும் போரின் இறுதி முடிவில் கொள்ளை நோயால் ஏற்பட்ட பாதிப்பு குறிப்பிடத்தக்க செல்வாக்கை செலுத்தியது குறிப்பிடத்தக்கது.  
*ஹிஸ்ட்ரி ஆப் த பெலோபொன்னேசியன் வார்* நூலின் வரலாற்று ஆசிரியரியரான துசிடிடீஸ் இந்த நோய் தாக்கி உயிர் பிழைத்தார். தொற்றுநோயைப் பற்றி அவர் விவரிக்கிறார்; அதில் எத்தியோப்பியாவிலிருந்து வந்து எகிப்து மற்றும் லிபியா வழியாக கிரேக்க உலகில் பரவி மத்தியதரைக் கடல் முழுவதும் பரவியதைப் பற்றி எழுதுகிறார்; கொள்ளைநோய் மிகவும் தீவிரமானது, கொடியது, அதன் தன்மையை யாராலும் நினைத்துப் பார்க்க முடியாது, மேலும் அதன் தன்மையை நன்கு அறியாத மருத்துவர்கள் உதவியாளர்கள் நோயாளிகளுடன் அதிக தொடர்பு கொண்டுள்ளர்கள் போன்றோரே வேகமாக இறந்தனர். நெரிசல் மிகுந்த ஏதென்சில், இந்த நோய் 25% மக்களைக் கொன்றது. ஏதென்சில் பெருமளவில் நடக்கும் இறுதிச் சடங்குகள் எசுபார்த்தன்கள் தங்கள் படைகளை திரும்பப் பெறச் செய்தது, நோயுற்ற எதிரியுடன் தொடர்பு கொள்ள அவர்கள் தயாராக இல்லை. ஏதென்சின் காலாட்படையினரும், கடற்படை நிபுணர்கள் பலரும் இறந்தனர்.  
ஏதென்சில் கொள்ளைநோய் குறித்து 1994–95 வரை தொல்லியல் சான்று கிடைக்கவில்லை. அதன்பிறகே அங்கு அகழ்வாய்வில் முதல் வெகுஜன புதைகுழி கண்டுபிடிக்கப்பட்டது. இந்த கண்டுபிடிப்புக்குப் பிறகு, துசிடிடீசின் வரலாற்றுக் குறிப்புகள் மற்றும் எச்சங்களைக் கொண்டு செய்யப்படும் பகுப்பாய்வு போன்ற்றால் தொற்றுநோய்க்கான காரணத்தை தெரிந்துகொள்ள முயற்சி மேற்கொள்ளபட்டது.
# ஏதென்சில் கொள்ளைநோய்

## சமூக தாக்கங்கள்

ஏதெனியன் கொள்ளைநோய் பற்றிய குறிப்புகள் தொற்றுநோயினால் சமூகத்தில் ஏற்பட்ட விளைவுகளை வரைபடமாக விவரிக்கின்றன. துசிடிடீசின் குறிப்புகள், கொள்ளைநோய் காலத்தில் சமூக ஒழுக்கங்கள் முற்றிலும் மறைந்துவிட்டதை தெளிவாக விவரிக்கிறது:  
சமூகம் மற்றும் சமய நடத்தையில் ஏதெனியன் கொள்ளைநோய் உணரப்பட்ட தாக்கம், கறுப்புச் சாவு என்று அழைக்கப்படும் நடுக்கால தொற்றுநோய்கள் குறித்த குறிப்புகளிலும் எதிரொலித்தது.
# ஏதென்சில் கொள்ளைநோய்

## சமூக தாக்கங்கள்

### சட்டத்தின் மீதான அச்சம்

மக்கள் ஏற்கனவே மரண பீதியில் வாழ்ந்ததால் சட்டத்திற்கு பயப்படுவதை நிறுத்திவிட்டார்கள் என்று துசிடிடிஸ் கூறுகிறார். அதேபோல, மக்கள் பணத்தைக் கண்மூடித்தனமாகச் செலவு செய்யத் தொடங்கினர். புத்திசாலித்தனமாக முதலீடு செய்தாலும் அதன் பலனை அனுபவிக்க தாங்கள் நீண்ட காலம் வாழ வாய்பில்லை என்று பலர் கருதினர். அதே நேரத்தில் ஏழைகளில் சிலர் எதிர்பாராத விதமாக தங்கள் உறவினர்களின் சொத்துக்களைப் பெற்று பணக்காரர்களாக ஆனார்கள். சமூகத்தில் நற்பெயரோடு நீண்ட காலம் வாழ வேண்டும் என்று பெரும்பாலான மக்கள் நினைக்காததால் (நீண்டகாலம் வாழ முடியாது என்று கருதியதால்), மக்கள் மரியாதையுடன் நடந்துகொள்ள மறுத்ததாகவும் பதிவு செய்யப்பட்டுள்ளது.
# ஏதென்சில் கொள்ளைநோய்

## சமூக தாக்கங்கள்

### நோயாளிகளையும் இறந்தவர்களையும் கவனித்தல்

மக்களிடம் கெளரவமான நடத்தை இல்லாமல் போனதற்கு மற்றொரு காரணம் தொற்றினால் ஏற்பட்ட உடல்நலக் குறைவினால் பாதிக்கப்படோர் எண்ணிக்கை உயர்ந்து வந்தது ஆகும். நோய்வாய்ப்பட்டவர்களுக்கு சிகிச்சையளிப்பவர்கள் நோயால் பிடிக்கப்பட்டு மிகவும் பாதிக்கப்படக்கூடியவர்களாக இருந்தனர். இதனால், யாரும் நோயாளிகளைக் கவனித்துக் கொள்ளத் தயாராக இல்லாமல் பலர் கவனிப்பாரின்றி இறந்தனர். பிணங்கள் ஒன்றன் மேல் ஒன்றாகக் குவிக்கப்பட்டு, அழுக விடப்பட்டன அல்லது கூட்டாக புதைகுழிகளுக்குள் தள்ளப்பட்டன. சில சமயங்களில் இறந்தவர்களைச் சுமந்து செல்பவர்கள் ஏற்கனவே எரிந்து கொண்டிருக்கும் பிணங்களைக் கண்டு, கொண்டு சென்ற பிணத்தை அதில் தள்ளிவிட்டு, அங்கிருந்து சென்றுவிடுவார்கள். சிலர் பிறர் சேகரித்து வேத்துள்ள எரிபொருளை தங்கள் பிணங்களை எரிப்பதற்காக எடுத்துக்கொண்டனர். கொள்ளைநோய்லிருந்து தப்பித்த அதிர்ஷ்டசாலிகள் நோய் எதிர்ப்பு சக்தியை வளர்ந்தவர்களாக ஆயினர். பின்னர் அவர்கள் நோயாளிகளை பராமரிக்கும் முக்கிய பராமரிப்பாளர்களாக ஆயினர்.  
கிமு 430 மற்றும் 426 க்கு இடையிலான ஒரு வெகுஜன கல்லறையானது ஏறக்குறைய 1,000 பேரை அடக்கம் செய்யப்பட்ட கல்லறையாக ஏதென்சின் பண்டைய கெராமிகோஸ் கல்லறைக்கு வெளியே கண்டுபிடிக்கப்பட்டது. வெகுஜன கல்லறை ஒரு தாழ்வான சுவரை எல்லையாக கொண்டிருந்தது. அது கல்லறையை ஈரநிலத்திலிருந்து பிரித்துகாத்தது போல் தெரிகிறது. 1994–95 இல் தோண்டப்பட்ட, அம்பு வடிவ கல்லறையில் மொத்தம் 240 பேர் புதைக்கப்பட்டிருக்கலாம், அவர்களில் குறைந்தது பத்து பேர் குழந்தைகளாவர்.  
தொல்லியல் மூன்றாவது எபோரியா (இயக்குநர்) அகழ்வாராய்ச்சியாளர் எஃபி பாசியோடோபௌலோ-வலவனி, கூற்றின்படி "வெகுஜன புதைகுழியானது ஒரு நினைவுச்சின்னத் தன்மை அற்றதாக இருந்தது. அதில் முறையான சடங்குப் பொருட்கள் இல்லாமல் இருந்தது. இவை ஒரு பீதியில் வெகுஜன அடக்கம் செய்யப்பட்டதைச் சுட்டிக்காட்டுகின்றன, இந்த இறப்புகள் கொள்ளைநோய் காரணமாக இருக்கலாம்."  
இந்த நேரத்தில், பெலோபொன்னேசியப் போரின் அகதிகள் ஏதென்சின் நீண்ட சுவர்களுக்குள் குடியேறினர். ஏதென்சு நகரம் மற்றும் பிரேயஸ் துறைமுகம் ஆகிய இரண்டிலும் மக்கள் தொகையை உயர்த்தது. அந்த நேரத்தில் அங்கு மக்கள்தொகை மூன்று மடங்காக அதிகரித்து. அதனால் ஏற்பட்ட சுகாதார சிக்கல் தொற்றுநோய்க்கான வாய்ப்பை அதிகரித்தது.
# ஏதென்சில் கொள்ளைநோய்

## சமூக தாக்கங்கள்

### சமயத்தின் மீதான நம்பிக்கை இழப்பு

கொள்ளைநோய் சமயப் பற்றில் ஊசலாட்டத்தையும், ஐயத்தையும் ஏற்படுத்தியது. கடவுளின் மீதுள்ள பக்தி கொண்டுள்ளவர்களையும் நோய் தாக்கியதால், மக்கள் கடவுளால் கைவிடப்பட்டதாக உணர்ந்தனர். கடவுளை வணங்குவதால் எந்தப் பலனும் இல்லை என்ற நிலைக்கு தள்ளப்பட்டனர். ஏதெனியன் கிராமப்புறங்களில் இருந்து வந்த அகதிகள் கோயில்களில் தங்கும் நிலைக்கு ஆளானதால், கோயில்களே பெரும் துயரங்களின் தளங்களாக ஆயின. விரைவில் புனித கட்டிடங்கள் பிணங்களும், இறக்கும் தருவாயில் உள்ளவர்களாலும் நிரம்பின. கடவுள்கள் எசுபார்த்தாவை ஆதரித்தார்கள் என்பதற்கான சான்றாக ஏதெனியர்கள் கொள்ளைநோயை சுட்டிக்காட்டினர். மேலும் அவர்கள் தங்கள் முழு பலத்துடன் போராடினால் அப்பல்லோவே (நோய் மற்றும் மருத்துவத்திற்கான கடவுள்) எசுபார்த்தாவுக்காக போராடுவார் என்று ஒரு ஆரக்கிள் மூலம் இது ஆதரிக்கப்பட்டது. "ஒரு டோரியன் [ஸ்பார்டன்] போர் வரும், அதனுடன் ஒரு கொள்ளைநோயைக் கொண்டு வரும்" என்று முந்தைய ஆரக்கிள் எச்சரித்தது.
# ஏதென்சில் கொள்ளைநோய்

## சமூக தாக்கங்கள்

### பின்விளைவுகள்

கொள்ளைநோய் ஒரு எதிர்பாராத நிகழ்வாகும், இதன் விளைவாக பண்டைய கிரேக்கத்தில் பதிவுசெய்யப்பட்ட மிகப்பெரிய உயிர் இழப்பு மற்றும் ஏதெனியன் சமுதாயத்தில் பிறழ்வு ஏற்பட்டது. செல்வந்தர்கள் பலர் இறப்பதாலும், அவர்களின் செல்வம் தாழ்ந்த வகுப்பில் இருந்த அவர்களின் உறவினர்களின் வசம் சென்றதாலும் குடிமக்களுக்கு இடையிலான அதிகார சமநிலை மாறிவிட்டது. துசிடிடீசின் கூற்றுப்படி, நோய்வாய்ப்பட்டு உயிர் பிழைத்தவர்கள் மற்றவர்களின் துன்பங்களுக்காக மிகவும் அனுதாபம் கொண்டார்கள்: அவர்களை இனி எந்த நோயும் தாக்காது என்று நம்பினர். அதனால் எஞ்சியிருக்கும் நோயாளிகளுக்கு உதவ உயிர் பிழைத்தவர்களில் பலர் முன்வந்தனர். எஞ்சியுள்ள மெட்டிக்குகள் பலர் தங்கள் குறித்த ஆவணங்களை போலியாக தயாரித்தார்கள் அல்லது தங்கள் அசல் நிலையை மறைத்து ஏதேனிய குடிமக்களாக ஆவதற்காக அதிகாரிகளுக்கு கையூட்டு கொடுத்தவர்கள் என கண்டறியப்பட்டது. அவர்களில் பலர் பிடிபட்டவுடன் அடிமை நிலைக்கு தாழ்த்தப்பட்டனர். இதன் விளைவாக யார் ஏதெனியன் குடிமகனாக ஆகலாம் என்பது குறித்து சட்டங்கள் கடுமையாக நடைமுறைப்படுத்தப்பட்டன. இதனால் அவர்களில் வீரர்களின் எண்ணிக்கை மற்றும் அரசியல் அதிகாரத்தின் அளவு இரண்டும் குறைக்கப்பட்டது. ஆதனால் ஏதென்சில் மக்கள் உரிமைகளில் ஒரு சரிவு ஏற்பட்டது.  
பெலோபொன்னேசியப் போரில் இரண்டு ஆண்டுகளில் ஏதென்சுக்கு கொள்ளைநோய் பெரும் சேதத்தை ஏற்படுத்தியது, அதிலிருந்து ஏதென்சு மீளவே இல்லை. அவர்களது அரசியல் பலம் வலுவிழந்து. அவர்களது படைகள், குடிகள் மத்தியில் மன உறுதியும் கணிசமாகக் குறைந்தது. ஏதென்சு பின்னர் எசுபார்த்தாவால் தோற்கடிக்கப்பட்டது. அதனால் பண்டைய கிரேக்கத்தில் ஒரு வலுவான சக்தி என்பதிலிருந்து வீழ்ச்சியடையும் நிலைக்கு வந்தது.
# டிசி பிரபஞ்சம்

**டிசி பிரபஞ்சம்** என்பது டிசி என்டர்டெயின்மென்டு மற்றும் வார்னர் புரோஸ். டிஜிட்டல் நெட்வொர்க்ஸ் மூலம் இயக்கப்பட்ட அமெரிக்க நாட்டை சேர்ந்த கோரிய நேரத்து ஒளித சேவையாகும். இந்த சேவை முதன்முதலில் 2017 இல் அறிவிக்கப்பட்டு, செப்டம்பர் 15, 2018 இல் தனது சேவையை ஆரம்பித்தது. இந்தச் சேவையில் அசல் தொலைக்காட்சி நிகழ்ச்சிகள், தேர்ந்தெடுக்கப்பட்ட இயங்குபடத் தொடர்கள் மற்றும் டிசி இன் பின்பட்டியலில் இருந்து திரைப்படங்கள், டிசி காமிக்ஸில் இருந்த வரைகதை ஆகியவை அடங்கும்.  
இந்த சேவை ஆகஸ்ட் 2020 இல் நிறுத்திக்கொண்டு மீதமுள்ள அனைத்து அசல் நிரலாக்கங்களும் இறுதியில் எச்பிஓ மாக்சுக்கு மாற்றப்பட்டது. இந்தச் சேவை பின்னர் டிசி யுனிவர்சு இன்பினிட்டு என ஜனவரி 21, 2021 இல் மீண்டும் தொடங்கப்பட்டது.
# பிரிவு (வணிகம்)

**பிரிவு** என்பது ஒரு வணிகத்தின் பிரிவு, சில சமயங்களில் வணிகத் துறை அல்லது வணிக அலகு (பிரிவு) என அழைக்கப்படுகிறது, இது ஒரு வியாபாரம், அமைப்பு அல்லது நிறுவனம் பிரிக்கப்பட்ட பகுதிகளில் ஒன்றாகும்.
# பிரிவு (வணிகம்)

## கண்ணோட்டம்

பிரிவுகள் ஒரு வணிகத்தின் தனித்துவமான பகுதிகள் ஆகும். இந்த பிரிவுகள் அனைத்தும் ஒரே நிறுவனத்தின் பகுதியாக இருப்பதால், பிரிவுகளின் அனைத்து கடமைகள் மற்றும் கடன்களுக்கு அந்த நிறுவனம் சட்டப்பூர்வமாக பொறுப்பாகும். வங்கித் துறையில் ஒன்வெஸ்ட் வங்கி மற்றும் சிஐடி வங்கியுடனான அதன் உறவு ஒரு உதாரணம் ஆகும். சிஐடி வங்கி என்பது நிதிச் சேவை நிறுவனமான சிஐடி குழுமத்தின் சில்லறை வங்கிப் பிரிவாகும்.
# பிரிவு (வணிகம்)

## கண்ணோட்டம்

### சட்டப் பொறுப்பு

துணை நிறுவனங்கள் வரிவிதிப்பு, ஒழுங்குமுறை மற்றும் பொறுப்பு ஆகியவற்றின் நோக்கங்களுக்காக தனித்தனியான வரி, தனித்துவமான சட்ட நிறுவனங்களாகும். இந்த காரணத்திற்காக, அவை பிரிவுகளிலிருந்து வேறுபடுகின்றன, அவை முதன்மை நிறுவனத்திற்குள் முழுமையாக ஒருங்கிணைக்கப்பட்ட வணிகங்களாகும், மேலும் சட்டப்பூர்வமாகவோ அல்லது வேறுவிதமாகவோ அதிலிருந்து வேறுபட்டவை அல்ல.
# சி. எஸ். ஐ. இம்மானுவேல் தேவாலயம், சேலம்

**சி.எஸ்.ஐ இம்மானுவேல் தேவாலயம், சேலம்** , இந்தியாவின் தமிழ்நாடு, சேலத்தின் மையப்பகுதியில் சாரதா கல்லூரி சாலையில் அமைந்துள்ளது. இந்தத் தேவாலயத்தில் வழிபாடுகள் தமிழ் மற்றும் ஆங்கிலத்தில் நடத்தப்படுகின்றன.
# சி. எஸ். ஐ. இம்மானுவேல் தேவாலயம், சேலம்

## வரலாறு

மே 1840 ஆம் ஆண்டு, இலண்டன் மறைப்பணியாளர் சங்கத்தின் செருமானிய மறைப்பணியாளரும், சேலத்தின் அப்போசுதலர் என்று அழைக்கப்படுபவருமான மதிப்பிற்குரிய ஜே.எம் லெக்லர் (மதிப்பிற்குரிய. ஜான் மைக்கேல் லெக்லர் - 1804 - 1861), சேலம் மறைப்பணிகளுக்கான பொறுப்பேதற்கு கோயம்புத்தூரிலிருந்து சேலத்திற்கு வந்தார். அவர் ஏற்கனவே இந்தியாவில் ஐந்து ஆண்டுகள் இப்பணியில் இருந்தவர் ஆவார். இதில் நான்கு ஆண்டுகள் திருநெல்வேலியின் அப்போஸ்தலர் என்று அழைக்கப்பட்ட மதிப்பிற்குரிய CTE ரீனியசுடன் (1790 - 1838) இணைந்து பணிபுரிந்தார். 1840 ஆம் ஆண்டில் மதி. ஜே.எம். லெக்லர் சேலத்தில் முதன்முதலில் ஒரு தொழில் பள்ளியைத் தொடங்கினார். பிரித்தானிய இந்தியா முழுவதிலும், இந்தப் பள்ளி, இந்தியாவில் தொழில்துறை கல்வியின் முதல் பள்ளி என்று அழைக்கப்பட்டது இதன் மூலம் மதி. ஜே.எம். லெக்லர், இந்தியாவின் தொழில்துறை கல்வியின் தந்தை (ஆங்கிலம்: the father of Industrial education in India) என்றும் அழைக்கப்பட்டார். (சரிபார்க்கப்பட்ட வரலாறு). தொழில்துறை பள்ளியை மேம்படுத்த மதி. ஜே.எம் லெக்லருக்கு மிகத் திறமையான தொழிலாளர்களும் கைவினைஞர்களும் தேவைப்பட்டனர். எனவே அவர் திருநெல்வேலியிலிருந்து திறமையான தொழிலாளர்களை பாளையங்கோட்டையைச் சேர்ந்த கேடசிஸ்ட் ஈ. டேவிட் தலைமையில் அழைத்தார். கேடசிஸ்ட் ஈ. டேவிட், மதி.. ஜே.எம். லெக்லரிடம் திருநெல்வேலியில் நன்கு பயிற்சி பெற்றவர் ஆவார். திருநெல்வேலியைச் சேர்ந்த 30 திறமையான தொழிலாளர்கள், தங்கள் குடும்பங்களுடன் சேலம் வந்தனர். தொழிற்கல்வி பள்ளியில் அவர்களது தொழில்களுக்கு ஏற்ப வேலைகள் வழங்கப்பட்டன. சேலத்தின் செவ்வாய்பேட்டை பகுதியில் உள்ள சேலம் மறைப்பணி வளாகத்தில் இக்குடும்பத்தினர்கள் குடியமர்த்தப்பட்டனர்.
# சி. எஸ். ஐ. இம்மானுவேல் தேவாலயம், சேலம்

## தேவாலய குழு

தற்போதைய குழுவில் ஒன்பது ஆயர் குழு (pastorate) மற்றும் நான்கு மாவட்ட சபை (District Council) உறுப்பினர்கள் இடம்பெற்றுள்ளனர்.
# சி. எஸ். ஐ. இம்மானுவேல் தேவாலயம், சேலம்

## நிர்வாகம்

சிஎஸ்ஐ இம்மானுவேல் தேவாலயம் கோயம்புத்தூரில் இருந்து இந்திய திருச்சபை நிறுவனத்திடம் ஒப்படைக்கப்பட்டது.
# சி. எஸ். ஐ. இம்மானுவேல் தேவாலயம், சேலம்

## சி.எஸ்.ஐ க்கு மாற்றம்

இந்திய சுதந்திரத்திற்குப் பிறகு, இந்திய இந்திய அரசாங்கம், அனைத்து அரசாங்க தேவாலயங்களின் உரிமையையும், இந்தியாவில் உள்ள அனைத்து தேவாலய சொத்துக்களுக்கும் முழுமையான உரிமையாளர்களாக, கல்கத்தாவில் உள்ள இந்திய தேவாலய அறங்காவலர்களுக்கு மாற்றியது. இருப்பினும், தேவாலயத்தின் பராமரிப்பு உள்ளூர் மறைமாவட்டத்தின் பொறுப்பாகும். செப்டம்பர் 1947 ஆம் தேதி தென்னிந்திய திருச்சபை உருவானதைத் தொடர்ந்து, கிறித்துவ தேவாலயம் (Christ Church), மைசூர் மறைமாவட்டத்தின் கீழ் வந்தது. 1950 ஆம் ஆண்டில், இந்தத் தேவாலயம், புதிதாக உருவாக்கப்பட்ட கோயம்புத்தூர் மறைமாவட்டத்திற்கு மாற்றப்பட்டது. 1963 ஆம் ஆண்டில், கல்கத்தாவில் உள்ள இந்திய தேவாலய அறங்காவலர்களால் நடத்தப்பட்ட தேவாலயங்களின் உரிமையானது தென்னிந்திய திருச்சபை (Church of South India) அறக்கட்டளை சங்கத்திற்கு மாற்றப்பட்டது. இலண்டன் மறைப்பணியாளர் சங்கத்தின் தேவாலயமும் (Chapel) தென்னிந்திய திருச்சபையின் கட்டுப்பாட்டின் கீழ் வந்தது
# சி. எஸ். ஐ. இம்மானுவேல் தேவாலயம், சேலம்

## நிகழ்காலம்

தற்போது, சி.எஸ்.ஐ. இம்மானுவேல் தேவாலயத்தில் ஒரு சமூகக் கூடமும் உள்ளது. சேலத்தின் பழைய ஆங்கிலிகன் கல்லறையும் இந்த தேவாலயத்தால் நிர்வகிக்கப்படுகிறது. சமீபத்தில், சில சீரமைப்பு பணிகள் மேற்கொள்ளப்பட்டன.
# பாலைவன ஆமை

**பாலைவன ஆமை** (Desert tortoise) என்பது கோப்பர் அகாஸ்சிசி குடும்பத்தில் உள்ள ஒரு வகை ஆமை ஆகும். இது தென்மேற்கு அமெரிக்கா மற்றும் வடமேற்கு மெக்சிகோவின் மொஜாவே மற்றும் சோனோரன் பாலைவனங்கள் மற்றும் வடமேற்கு மெக்சிகோவின் சினாலோன் முட்புதர்களுக்கு இந்த ஆமை இனம் பூர்வீகமாக உள்ளது.[3] பாலைவன ஆமைகளான கோப்பெர் அகாசிசி ஆமைகள் மேற்கு அரிசோனா, தென்கிழக்கு கலிபோர்னியா, தெற்கு நெவாடா மற்றும் தென்மேற்கு யூட்டா போன்ற பாலைவனப் பகுதிகளில் அதிகம் காணப்படுகிறது.  
சுவிட்சர்லாந்து-அமெரிக்க விலங்கியல் நிபுணரான ஜீன் லூயிஸ் ரோடோல்ப் அகாசிசி என்பவரின் நினைவாக இப்பாலைவன ஆமைகளுக்கு அகாசிசி
எனப்பெயரிடப்பட்டது..  
இப்பாலைவன ஆமைகள் சுமார் 50 முதல் 80 ஆண்டுகள் வரை வாழ்கிறது. மெதுவாக வளரும் பாலைவன ஆமைகள் பொதுவாக குறைந்த இனப்பெருக்க விகிதத்தைக் கொண்டுள்ளது. உடல் வெப்பநிலை<nowiki/>யை சீராக்கவும், நீர் இழப்பைக் குறைக்கவும், தனது பெரும்பாலான நேரத்தை பாறைத் துளைகள், பாறை இடுக்களில் தங்குகிறது. பருவகால மழைக்குப் பிறகு இது மிகவும் சுறுசுறுப்பாக இயங்குகிறது. ஆனால் ஆண்டின் பெரும்பாலான நேரத்தில் செயலற்றதாக இருக்கும். இந்த செயலற்ற தன்மை வெப்பமான காலங்களில் நீர் இழப்பைக் குறைக்க உதவுகிறது. அதேசமயம் உறைபனி வெப்பநிலை மற்றும் குறைந்த உணவு கிடைக்கும் போது உயிர்வாழ உதவுகிறது. பாலைவன ஆமைகள் அன்றாடம் நீர், உப்பு மற்றும் ஆற்றல் ஏற்றத்தாழ்வுகளை பொறுத்துக்கொள்ளும். இத்தன்மை இவற்றின் ஆயுட்காலத்தை அதிகரிக்கிறது.[6]
# பாலைவன ஆமை

## வகைபிரித்தல்

2011 ஆம் ஆண்டில், கொலராடோ ஆற்றின் கிழக்கு மற்றும் மேற்கில் உள்ள பாலைவன ஆமைகளுக்கு இடையிலான மரபணு, புவியியல் மற்றும் நடத்தை வேறுபாடுகளின் அடிப்படையில், இரண்டு வகையான பாலைவன ஆமைகள் இருப்பதாக முடிவு செய்யப்பட்டது. ஒன்று *கோபரஸ் அகாசிசின் பாலைவன ஆமை* (Gopherus agassizii) மற்றும் *மொரப்காவின் பாலைவன ஆமை* (Morafka's desert torustoise) ஆகும்.  
2016 இல், ஒரு பெரிய அளவிலான மரபணு பகுப்பாய்வு, சுற்றுச்சூழல் மற்றும் உருவவியல் தரவுகளின் அடிப்படையில், ஆராய்ச்சியாளர்கள் பாலைவன ஆமைகளை *சோனோரன்* (Sonoran) மற்றும் *சினாலோன்* (Sinaloan) இரண்டாக வகைப்படுத்தினர். கோபரஸ் அகாசிசின் பாலைவன ஆமை இனத்தைச் சேர்ந்த இந்த தென்பகுதி ஆமைகளை *குட்டேவின் முட்புதர் ஆமை* எனப்பெயரிடப்பட்டது. [9]
# பாலைவன ஆமை

## விளக்கம்

பாலைவன ஆமைகள் 25 முதல் 36 செண்ட்டி மீட்டர் (10 முதல் 14 அங்குலம்) நீளம் வரை வளரும். பாலைவன ஆமைகள் 10-15 செமீ (4-6 அங்குலம்) உயரம் வரை வளரும். அவை 0.02 முதல் 5 கிலோ கிராம் (0.71 அவுன்ஸ் முதல் 11 எல்பி 0.37 அவுன்ஸ் வரை) எடை கொண்டிருக்கும்.இதன் பின்னங்கால்கள் நிலத்தில் நிலத்தடி குழிகள் தோண்டுவதற்கு ஏற்ப, யானையின் கால் போன்று நீளமாகவும், தடிமனாகவும், முன்னங்கால்கள் சிறுத்தும் நகங்கள் கொண்டிருக்கும். ஆண் ஆமைகள் பெண்களை விட சற்று பெரியதாக இருக்கும். ஒரு ஆண் ஆமை ஒரு பெண்ணை விட நீளமான குளார் கொம்பைக் கொண்டுள்ளது. ஆணின் அடி வயிறு ஓடு, பெண் ஆமையுடன் ஒப்பிடும்போது குழிவானது. ஆண் ஆமைகளுக்கு, பெண்களை விட பெரிய வால் உள்ளது. அவற்றின் ஓடுகள் உயரமான குவிமாடம் மற்றும் பச்சை கலந்த பழுப்பு நிறத்திலிருந்து, அடர் பழுப்பு நிறம் வரை இருக்கும்.
# பாலைவன ஆமை

## வாழ்விடம்

பாலைவன ஆமைகள் புதைகுழிகளைத் தோண்டி வெப்பத்திலிருந்து தப்பிக்கும் திறனின் காரணமாக, வெப்பம் அதிகமாக உள்ள பாலைவனப் பகுதிகளில் வாழ முடியும். பாலைவன ஆமைகளில் வாழ்க்கையின் 95% காலம் நிலத்த்டி குழிக்களில் கழிக்கிறது. உறைபனி குளிர்காலமான நவம்பர் முதல் பிப்ரவரி அல்லது மார்ச் வரை செயலற்ற நிலையில் நிலத்தடி ஆழ் குழுகளில் பாதுகாப்பாக வாழ்கிறது. இவைகள் வாழும் நிலத்தடி குழிகள் பிற உயிரினங்களுக்கும் வாழ்விடமாக மாறுகிறது.  
விலங்கியல் அறிஞர்கள் பாலைவன ஆமைகளை இரண்டு வகைகளாகப் பிரித்துள்ளனர்: அகாசிஸ் மற்றும் மொராஃப்காவின் பாலைவன ஆமைகள், மூன்றாவது வகை மெக்சிகோவில் வடக்கு சினாலோன் மற்றும் தெற்கு சோனோரா வகையாகும். அகாசிஸின் பாலைவன ஆமைகளின் தனிமைப்படுத்தப்பட்டவைகளின் எண்ணிக்கை வடமேற்கு அரிசோனாவின் கருப்பு மலைகளில் அதிகம் காணப்படுகிறது. பாலைவன ஆமைகள் வெவ்வேறு வகையான வாழ்விடங்களில் வாழ்கின்றனர். மணல் அடுக்குகள் முதல் பாறை அடிவாரங்கள் வரை. வண்டல் விசிறிகள், சலவைகள் மற்றும் பள்ளத்தாக்குகள் ஆகியவற்றிற்கு மொஜாவே பாலைவனத்தில் அவை வலுவான முன்னோடித் தன்மையைக் கொண்டுள்ளன.  
பாலைவன ஆமைகள் அங்கு நிலத்தடி குழிகளின் கட்டுமானத்திற்கு மிகவும் பொருத்தமான மண்ணைக் காணலாம். அவை கடல் மட்டத்திற்கு அருகில் இருந்து சுமார் 1,050 மீட்டர் (3,500 அடி) உயரத்தில் உள்ளன. மேலும் அவற்றின் உணவு, நீர் மற்றும் கனிம வளங்கள் எங்கே என்று நன்கு நிறுவப்பட்ட இடவமைப்பு வரம்புகளைக் கொண்டுள்ளன. பாலைவன ஆமைகள் அரிசோனாவில் டெத் பள்ளத்தாக்கில் சராசரி கடல் மட்டத்திலிருந்து 1,600 மீட்டர் (5,300 அடி) வரை உயரத்தில் வாழ்கின்றன. இருப்பினும் அவை பொதுவாக 300 முதல் 1,050 மீ (1,000 முதல் 3,500 அடி) வரை உள்ளன.  
தெற்கு கலிபோர்னியாவில் உள்ள தளங்களில் அடர்த்தியின் மதிப்பீடுகள் 8/கிமீ2 (21/சதுர மைல்) இலிருந்து மேற்கு மொஜாவே பாலைவனத்தில் 500/கிமீ2 (1,300/சது மைல்) வரை வேறுபடுகின்றன. இருப்பினும் பெரும்பாலான மதிப்பீடுகள் 150/கிமீ2 (390/) க்கும் குறைவாகவே உள்ளன. பாலைவன ஆமைகளின் குடியிருப்பு வரம்பு பொதுவாக 4 முதல் 40 எக்டேர் (10 முதல் 100 ஏக்கர்) வரை இருக்கும். பொதுவாக, ஆண்களுக்கு பெண்களை விட பெரிய குடியிருப்பு இடங்கள் தேவைப்படுகிறது. மேலும் வளங்கள் மற்றும் மழைப்பொழிவு அதிகரிப்பதன் மூலம் குடியிருப்பின் அளவு அதிகரிக்கிறது. பாலைவன ஆமைகள் மண் வாசனையின் உணர்திறன் கொண்டவை, அவை தங்குமிடத்திற்கான துளைகளை நம்பியிருப்பது, நீர் இழப்பைக் குறைத்தல் மற்றும் உடல் வெப்பநிலையைக் கட்டுப்படுத்துதல். தோண்டும்போது மண் எளிதில் நொறுங்க வேண்டும் மற்றும் சரிவை எதிர்க்கும் அளவுக்கு உறுதியாக இருக்க வேண்டும். பாலைவன ஆமைகள் மாறுபட்ட அளவு சரளை மற்றும் களிமண் கொண்ட மணல் கலந்த களிமண் மண்ணை விரும்புகின்றன, மேலும் குறைந்த நீர்-தடுப்பு திறன், அதிகப்படியான உப்புகள் அல்லது வெள்ளத்திற்கு குறைந்த எதிர்ப்பைக் கொண்ட மணல் அல்லது மண்ணைத் தவிர்க்க முனைகின்றன. அவைகள் போதுமான கால்சியம் அளவை பராமரிக்க மண்ணை உட்கொள்ளும்.
# பாலைவன ஆமை

## தங்குமிடங்கள்

பாலைவன ஆமைகள் தம் வாழ்நாளின் பெரும்பகுதியை நிலத்தடி குழிகள், பாறை இடுக்குளில் வாழ்ந்து உடல் வெப்பநிலையைக் கட்டுப்படுத்தவும், நீர் இழப்பைக் குறைக்கவும் செலவிடுகிறது. கோடை வெப்பத்தை சமாளிக்க பெண் ஆமைகளை விட ஆண்களே ஆழமான நிலத்தடி குழிகளை தோண்டுகிறது. பாலைவன ஆமை தங்குமிடம் பெரும்பாலும் தாவரங்கள் அல்லது பாறை உறைகளுடன் தொடர்புடையது. பாலைவன ஆமைகள் பெரும்பாலும் தங்கள் முட்டைகளை நிலத்தடி குழிகளின் நுழைவாயிலில் அல்லது முட்புதர்களுக்கு அடியில் ஆழமான மண்ணில் தோண்டப்பட்ட கூடுகளில் இடுகின்றன. கூடுகள் பொதுவாக 8 முதல் 25 சென்டிமீட்டர்கள் (3 முதல் 10 அங்குலம்) ஆழமாக இருக்கும். deep. பாலைவன ஆமைகள் கோடையில் அவற்றின் வெப்ப விகிதத்தைக் குறைக்கவும், குளிர்காலத்தில் குளிரிலிருந்து பாதுகாப்பை வழங்கவும், உடலின் வெப்பநிலை மற்றும் நீர் ஒழுங்குமுறையைக் கட்டுப்படுத்துவதற்கு தங்குமிடங்கள் முக்கியம்.  
துளைகளுக்குள் இருக்கும் குழியின் ஈரப்பதம் நீரிழப்பைத் தடுக்கிறது. நிலத்தடி குழிக்கள் வேட்டையாடுபவர்களிடமிருந்து ஆமைகளை பாதுகாப்பு தருகிறது. பாலைவன ஆமைகள் தோண்டும் நிலத்தடி குழிகள் எண்ணிக்கை ஆண்டிற்கு சுமார் 5 முதல் 25 வரை இருக்கும். சில நிலத்தடி குழிகள் அல்லது துளைகள் மீண்டும் மீண்டும் பயன்படுத்தப்படுகின்றன. சில நேரங்களில் தொடர்ச்சியாக பல ஆண்டுகள். பாலைவன ஆமைகள் பல்வேறு பாலூட்டிகள், ஊர்வன, பறவைகள் மற்றும் முதுகெலும்பில்லாத விலங்குகளுடன் நிலத்தடி குழிகளைப் பகிர்ந்து கொள்கிது.
# பாலைவன ஆமை

## வாழ்க்கைச் சுழற்சி

### இனப்பெருக்கம்

ஆமைகள் வசந்த காலத்திலும், இலையுதிர்காலத்திலும் இணைகின்றன. ஆண் பாலைவன ஆமைகள் கன்னம் பகுதியைச் சுற்றி இரண்டு பெரிய வெள்ளை சுரப்பிகளை வளர்க்கிறது. அவை கன்னச் சுரப்பிகள் என்று அழைக்கப்படுகிறது. அவை இனச்சேர்க்கை காலத்தைக் குறிக்கின்றது. ஒரு ஆண் பெண்ணைச் சுற்றி வட்டமிட்டு, அவளது மேல் ஓட்டைக் கடிக்கிறது. பின்னர் ஆண் ஆமை, பெண்ணின் மீது ஏறி தனது ஆணுறுப்பை (பொதுவாக இனச்சேர்க்கையின் போது காணக்கூடிய ஒரு வெள்ளை நிற உறுப்பு, அது ஆணுக்குள் மறைந்திருப்பதால், பாலுணர்வை மட்டுமே வெளிப்படுத்த முடியும்) பெண்ணின் உறைக்குள் நுழைக்கிறது. கலவியின் போது ஆண் ஒரு பெண்ணின் மேல் ஏறிய பிறகு ஒரு முறை முணு முணுப்பு சத்தம் எழுப்பலாம் அல்லது ஒரு டிரம் வாசிப்பது போல் தனது முன் கால்களை ஒரு நிலையான இயக்கத்தில் மேலும் கீழும் நகர்த்தலாம்.  
பெண் ஆமை நான்கு முதல் எட்டு கடின ஓடுகள் கொண்ட முட்டைகளை இடுகிறது. அவை பிங்-பாங் பந்துகளின் அளவு மற்றும் வடிவத்தைக் கொண்டுள்ளது. முட்டைகள் பொதுவாக சூன், சூலை, ஆகஸ்ட் மற்றும் செப்டம்பரில் முட்டைகள் குஞ்சு பொரிக்கும். முட்டைகள் 90 முதல் 135 நாட்கள் வரை அடைகாக்கப்படுகிறது.
# பாலைவன ஆமை

## வளர்ச்சி

பாலைவன ஆமை மெதுவாக வளர்கிறது. பெரும்பாலும் 20 செண்டி மீட்டர் (8 அங்குலம்) நீளத்தை அடைய 16 ஆண்டுகள் அல்லது அதற்கு மேல் ஆகும். வளர்ச்சி விகிதம் வயது, இடம், பாலினம் மற்றும் மழைப்பொழிவு ஆகியவற்றைப் பொறுத்து மாறுபடும். இது 4-8 வயதுக்கு 12 மில்லி மீட்டர்/ஆண்டு முதல் 16 முதல் 20 வயது வரை 6.0 மிமீ/ஆண்டு வரை குறையும். ஆண்களும் பெண்களும் ஒரே விகிதத்தில் வளரும்; இளம் வயதிலேயே பெண்கள் சற்றே வேகமாக வளரும், ஆனால் ஆண்கள் பெண்களை விட பெரிதாக வளரும். பாலைவன ஆமைகள் பொதுவாக 15 முதல் 20 வயதுகளில் இனப்பெருக்க முதிர்ச்சியை அடைகிறது.
# குராவ் வனவிலங்கு காப்பகம்

**குராவ் வனவிலங்கு காப்பகம்** (மலாய்: *Pusat Perlindungan Hidupan Liar Krau*; ஆங்கிலம்: *Krau Wildlife Reserve*) என்பது மலேசியா, பகாங், தித்திவாங்சா மலைத்தொடரில் அமைந்து உள்ள வனவிலங்கு காப்பகம். 60,349 ஹெக்டேர் பரப்பளவில், மலேசியாவிலேயே மிகப்பெரிய வனவிலங்கு காப்பகம் ஆகும்.  
மலாயா பிரித்தானிய காலனித்துவ நிர்வாகத்தின் போது நிறுவப்பட்டது. இது பகாங் மாநிலத்தின் தெமர்லோ மாவட்டத்தில் பெனோம் மலைக்கு அருகில் அமைந்துள்ளது. இங்குள்ள பிரதான ஆறுகள்: குராவ் ஆறு *(Krau River);* லொம்பாட் ஆறு, தெரிஸ் ஆறு.  
மலேசியாவின் வனவிலங்கு தேசியப் பூங்காக்கள் துறை *(Department of Wildlife and National Parks),* இந்தக் குராவ் வனவிலங்கு காப்பகத்தை நிர்வகித்து வருகிறது. இதன் நிர்வாக அலுவலகம் லஞ்சாங் நகரத்தின் தென் பகுதியில் உள்ளது.
# குராவ் வனவிலங்கு காப்பகம்

## வரலாறு

1960-ஆம் ஆண்டுகளில், லார்ட் மெட்வே (Lord Medway) என்பவர் பெனோம் மலைக்கு விலங்கியல் ஆய்வுப் பயணத்தை மேற்கொண்டார். பெனோம் மலை 2110 மீட்டர் உயரம் கொண்டது. அவரின் தொடர் ஆய்வுப் பயணங்கள், கோலா குராவ் எனப்படும் பெனோம் மலை கிழக்குப் பகுதியில் ஆய்வுகள் நடத்த பல அறிஞர்கள், உயிரியலாளர்களை ஈர்த்தன.  
குராவ் வனவிலங்கு காப்பகத்தின் தாழ்நில வனப் பகுதியில் (dipterocarp forest area) பறவைகள், பாலூட்டிகள், பல்வகை விலங்கினங்கள், வெளவால்கள் மிக அதிகமாக வாழ்கின்றன. இவற்றின் வாழ்வியல் முறை பன்முகத் தன்மைகள் கொண்டவை.
# குராவ் வனவிலங்கு காப்பகம்

## வரலாறு

### யானைகள் பாதுகாப்பு மையம்

கோலா காண்டாவில் யானைகள் பாதுகாப்பு மையம் *(Kuala Gandah Elephant Conservation Centre)* உள்ளது. இது இடம்பெயர்ந்த யானைகளைப் பாதுகாக்கும் யானை மையம் ஆகும்.  
காடுகளில் தனித்து விடப்படும் அல்லது தனித்து வாழும் யானைகளுக்கு ஓர் இடமாற்றுத் தளம் வழங்கப்பட வேண்டும் என்பதற்காக இந்த மையம் அமைக்கப்பட்டது.  
ஜெண்டராக் *(Jenderak)* எனும் இடத்தில் செலாடாங் *(Bos gaurus)* எனும் காட்டு எருமைகளுக்கான இனப்பெருக்க மையம் உள்ளது. அத்துடன் பறவையினங்களில், அரிய வகை மலாயா மயில்களும் *(Malayan peacock-pheasant)* இந்தக் காப்பகத்தில் காணப்படுகின்றன.
# ஆர்ஸ்லி குன்று

**ஆர்ஸ்லி குன்று** அல்லது ஆர்ஸ்லிகொண்டா அல்லது யெனுகுல்லா மல்லம்மா கொண்டா என்பது ஆந்திரப் பிரதேசத்தில் உள்ள சித்தூர் மாவட்டத்தின் மதனப்பள்ளி வட்டத்தில் உள்ள மலைகளின் தொடர் ஆகும். இந்த மலைவாழிடம் மதனப்பள்ளி நகரத்திலிருந்து சுமார் 9 மைல் தொலைவில் அமைந்துள்ளது. மலையின் உச்சியில் வசித்த, யானைகளால் (யெனுகுலு) உணவளிக்கப்பட்ட மல்லம்மா என்ற புனிதமிக்க வயதான பெண் குறித்த தொன்மக்கதையின் அடிப்படையில், இம்மலைவாழிடத்தின் உள்ளூர் பெயர் **யெனுகு மல்லமா கொண்டா** ஆகும். டபுள்யூ.டி ஆர்ஸ்லி (ஆங்கிலம்: W.D. Horsley), ஒரு பிரித்தானிய ஆட்சியாளர் ஆவார். இவர் 1870 ஆம் ஆண்டில் இங்கு தனது வீட்டைக் கட்டினார். இவர் பெயராலேயே இது பெயரிடப்பட்டது. வறண்ட மற்றும் வெப்பமான சுற்றுப்புறத்திற்கு மாறாக, இந்தப் பகுதி குளிர்ந்த காலநிலையுடன் அடர்ந்த தாவரங்களையும் கொண்டுள்ளது. நாளடைவில் இது ஒரு கவர்ச்சிமிக்க மலை வாழிடமாகவும், சுற்றுலாத் தலமாகவும் மாறியது.
# ஆர்ஸ்லி குன்று

## தாவரங்கள் மற்றும் விலங்கினங்கள்

சில பகுதிகளில் பூர்வீக தாவரங்கள் மாற்றப்பட்டு யூகலிப்டசு மரங்கள் அடர்த்தியாக வளர்க்கப்படுகின்றன. அலங்கார மரங்களுடன் கூடிய தோட்டங்களுடன் சில பகுதிகள் மாற்றம் கண்டுள்ளன. கடந்த காலத்தில் இப்பகுதியில் சாம்பார் மான் (இப்போது மீண்டும் காட்டுக்குள் அறிமுகப்படுத்தப்பட்டுள்ளது), காட்டுப்பன்றி (ஆங்கிலம்: wild bear) மற்றும் தேன் கரடி (ஆங்கிலம்: sloth bear) உள்ளிட்ட வனவிலங்குகள் உள்ளன. ஆண்டில் இப்பகுதியில் இருந்து முதன்முதலில் பதிவு செய்யப்பட்ட மஞ்சள் கொண்டைக்குருவி அடங்கும். சுற்றியுள்ள பகுதியில் அரிதாக இருக்கும் மற்ற பறவைகள் கருங்கழுகு (black eagle) மற்றும் சோலைபாடி என்னும் வெள்ளை-ரம்ப் சாமா (White rumped shama) ஆகியவை அடங்கும். குந்தரின் தேரை அல்லது மலபார் தேரை அல்லது பாறையில் வாழும் தேரை (இருசொல் பெயர்: *Duttaphrynus hololius)* இங்கு கண்டுபிடிக்கப்பட்டது. கிட்டத்தட்ட ஒரு நூற்றாண்டுக்குப் பிறகு இங்கு *(இருபெயர்: Diplocentrum recurvum Lindl)* என்ற சுவிட்சர்லாந்து ஆர்க்கிட் மலர் மீண்டும் இங்கு கண்டுபிடிக்கப்பட்டது. இப்பகுதியில் இருந்து பல வகையான பாறையில் வளரும் பாசி மற்றும் பூஞ்சைகளின் கூட்டு உயிரினமான லிச்சன்களும் (Lichen) இங்கு ஆவணப்படுத்தப்பட்டுள்ளன.
# ஆர்ஸ்லி குன்று

## வெப்ப நிலை

குறைந்தபட்ச வெப்பநிலை சுமார் 15 ஆகும்&nbsp;°C மற்றும் அதிகபட்ச வெப்பநிலை 30 ஆகும்&nbsp;°C.
# ஆர்ஸ்லி குன்று

## சுற்றுலா

ஆர்ஸ்லி குன்றின் முக்கிய தொழில் சுற்றுலா. இந்த நகரத்தின் முக்கிய இடங்கள் பின்வருமாறு:  
- கலி பந்தலு (காற்று பாறைகள்) - உள்ளூர் பேருந்து நிலையத்திலிருந்து 300 மீ தொலைவில், கலி பண்டா (காற்று பாறை) ஒரு பாறை சரிவு. இங்கு ஆண்டு முழுவதும் பலத்த காற்று வீசுகிறது
- வியூ பாயிண்ட் - இது ஆளுனர் பங்களாவிற்கு (Governor's Bungalow) பின்னால் உள்ளது. இது முழு பள்ளத்தாக்கு, அருகிலுள்ள மலைகள் மற்றும் அடர்ந்த காடுகளின் சிறந்த காட்சியை இங்கு காணலாம்..
- கல்யாணி, யூகலிப்டஸ் மரம் - 40 மீட்டர் உயரம் மற்றும் 4.7 மீட்டர் சுற்றளவு கொண்ட இராட்சத மரம்.
# ஆர்ஸ்லி குன்று

## மக்கள்

மலைவாழிடமாக மாறுவதற்கு முன்பு, அதாவது டபிள்யூ.டி.ஹார்ஸ்லி வருவதற்கு முன்பு, இந்தப் பகுதி *யானாடிஸ்* மற்றும் *செஞ்சஸ் பழங்குடியினரின் (ஆங்கிலம்: tribes of Yanadis and Chenchus) தாயகமாக இருந்தது.* இங்கு வாழ்வாதாரத்திற்காக *புங்கனூர்* இன மாடுகளை வளர்த்து வருகின்றனர். இன்று, மலைகளில் பல்வேறு சமூக மக்கள் உள்ளனர். அவர்களில் சிலர் சிறிய உணவு விடுதிகளை நடத்துகிறார்கள், மற்றவர்கள் சுற்றுலாப் பயணிகளுக்கு ஜீப் ஓட்டுனர்களாக வேலை செய்கிறார்கள்.  
வில்லியம் டி. ஆர்ஸ்லி 8 செப்டம்பர் 1834 அன்று செங்கல்பட்டில் பிறந்தார் அங்கு அவரது தந்தை ஜான் ஆர்ஸ்லி 1817-51 வரை சென்னை குடிமைப் பணியில் (ஆங்கிலம்: Chennai Civil Service) பணியாற்றினார். 1831 ஆம் ஆண்டு குற்றாலத்தில் பிறந்த ரால்ப் என்ற அண்ணன், 1856 ஆம் ஆண்டு பெல்லாரியில் தலைமை உதவி கலெக்டராக இருந்த இடத்தில் கொலை செய்யப்பட்டார். வில்லியம் ஏப்ரல் 1864 ஆம் ஆண்டு மேரி மணந்தார். 1899 ஆம் ஆண்டு இறந்தார்.
# ஆர்ஸ்லி குன்று

## மேலும் பார்க்கவும்

- கவுண்டினியா வனவிலங்கு சரணாலயம், பால்மனேர்
- ரிஷி பள்ளத்தாக்கு கல்வி மையம்
# ஏலூரு புத்தர் பூங்கா

**ஏலூரு புத்தர் பூங்கா** இந்தியாவின் ஆந்திரப் பிரதேச மாநிலம், மேற்கு கோதாவரி மாவட்டம், ஏலூரு நகரில் அமைந்துள்ளது.ஏலபுரி என்பது ஏலூர் நகரத்தின் பண்டைய பெயராகும். கஜ வல்லிவாரி செருவு (ஆங்கிலம்: Gaja Vallivari Cheruvu) என்பது ஏலபுரி நகரத்தில் (ஆங்கிலம்: Helapuri town) உள்ள பழமையான குளங்களில் ஒன்றாகும். சாளுக்கியர் ஆட்சிக் காலத்தில் யானைகள் இக்குளத்தில் தண்ணீர் குடித்தன. கி.பி. 11 ஆம் நூற்றாண்டு வரை, ஏலூரு வேங்கி வம்சத்தின் முன்னாள் தலைநகரமாகத் திகழ்ந்தது.
# ஏலூரு புத்தர் பூங்கா

## புத்தர் சிலை

கஜ்ஜலவரி செருவு என்ற பெயரில் அமைந்துள்ள குளத்தின் நடுவில் ஓர் அற்புதமான 74 அடி உயர புத்தர் சிலை கட்டப்பட்டது. புத்தரின் போதனைகளைப் பரப்புவதற்காக ஓர் ஓவியக் கூடமும் உருவாக்கப்பட்டது. சிலையின் பீடத்தில் புகழ்பெற்ற அமராவதி சிற்பங்கள் அலங்கரிக்கின்றன. ஐக்கிய ஆந்திராவின் கடைசி முதலமைச்சராக இருந்த நல்லாரி கிரண் குமார் ரெட்டி இதனை திறந்து வைத்தார்.
# ஏலூரு புத்தர் பூங்கா

## மேலும் பார்க்கவும்

- மிக உயரமான சிலைகளின் பட்டியல்
- சிலைகளின் பட்டியல்
# சிரோட்டி

**சிரோட்டி** என்று அழைக்கப்படும் சிரோட்டெ கர்நாடகா மற்றும் மகாராஷ்டிராவில் இரவை மற்றும் தூள் சர்க்கரையுடன் செய்யப்பட்ட ஒரு இனிப்பு வகையாகும். சில பகுதிகளில் மைதா மாவு கொண்டு செய்யப்படுகிறது. இந்த தின்பண்டம் உணவுக்குப்பின் வழங்கப்படுகிறது.  
தெலுங்கானா மாநிலத்தின் சில பகுதிகளிலும் இந்த இனிப்பு பிரபலமானது. குறிப்பாக நல்கொண்டா மாவட்டங்களில் இது பரவலாக சமைக்கப்படுகிறது. இங்கு இது ஃபெனி/பெனி (Pheni/Peni) என்ற பெயரில் அழைக்கப்படுகிறது. திருவிழா அல்லது திருமணம் போன்ற நிகழ்ச்சிகளில் இது இனிப்பாக பரிமாறப்படுகிறது.  
இதன் செய்முறை: பிசைந்த இரவை மாவை வட்ட வடிவில் உருட்டி ஒன்றன் மேல் ஒன்றாக அடுக்கிய பின்னர் நெய் அல்லது சுத்திகரிக்கப்பட்ட எண்ணெயில் நன்கு பொறித்து தயாரிக்கப்படுகிறது. பொறித்த பின்னர் தங்க பழுப்பு நிறத்தில், பஞ்சுபோன்ற பூரியை ஒத்திருக்கிறது. பின்னர் அதில் தாராளமாக தூள் சர்க்கரை பாகில் தோய்த்து எடுத்த பின்னர் விருப்பப்பட்டால் அரைத்த பாதாம் மற்றும் முந்திரி விழுதினைத் தெளிப்பர்.
# சிரோட்டி

## மேலும் பார்க்கவும்

- வறுத்த மாவு உணவுகளின் பட்டியல்
- இந்திய உணவுகளின் பட்டியல்
# காண்டவி (உணவு)

**காண்டவி** ( குஜராத்தி : ખાંડવી *khāṇḍvī* ), **பட்டுலி**, **தகிவாடி** அல்லது **சுரலிச்சி வடி** (மராத்தி : सुरळीची **वडी** என்றெல்லாம் அழைக்கப்படும், கார தின்பண்டம் மகாராட்டிரம் மற்றும் குசராத் மாநிலங்களின் சமையல் வகையைச் சேர்ந்தது. இது ஒரு சுவையான சிற்றுண்டியாகும். இது மஞ்சள், இறுக்கமாக உருட்டப்பட்ட கடிக்க ஏதுவான அளவிலான துண்டுகளைக் கொண்டுள்ளது. முதன்மையாக கடலை மாவு மற்றும் தயிர் ஆகியவற்றால் செய்யப்படுகிறது.  
காண்டவி இந்தியா முழுவதும் எளிதாகக் கிடைக்கிறது. பொதுவாக பசி தூண்டும் தின்பண்டம் அல்லது சிற்றுண்டியாக உண்ணப்படுகிறது. பலர் இதை வீட்டில் தயாரிப்பதை விட உள்ளூர் கடைகளில் வாங்க விரும்புகிறார்கள். இது சில நேரங்களில் பூண்டு சட்னியுடன் பரிமாறப்படுகிறது .
# காண்டவி (உணவு)

## தயாரிப்பு

கண்டவி பொதுவாக இஞ்சி விழுது, உப்பு, தண்ணீர், மஞ்சள் மற்றும் சில சமயங்களில் பச்சை மிளகாய் சேர்த்து பதப்படுத்தப்பட்ட கடலை மாவு மற்றும் தயிர் ஆகியவற்றிலிருந்து தயாரிக்கப்படுகிறது. மாவை ஒரு தடிமனான விழுதாக தயாரிக்கவும். பின்னர் ஒரு தட்டையான மேற்பரப்பில் மெல்லியதாக பரப்பவும். காண்டவிகளை பின்னர் 2-3 செமீ (1 அங்குலம்) கனத்திற்கு இறுக்கமான துண்டுகளாக உருட்டப்படுகிறது. காண்டவி பொதுவாக கடிக்கும் அளவு இருக்கும். துருவிய சீஸ், சட்னி அல்லது கெட்ச்அப் போன்ற மசாலாப் பொருட்கள் சேர்த்து தாளிக்கலாம். இதை சூடாகவோ அல்லது குளிர்ந்த நிலையிலோ பரிமாறலாம்.
# மிளகாய் வடை

***மிளகாய் வடை*** என்பது மிளகாய் ( *மிர்ச்சி* ) மற்றும் உருளைக்கிழங்கு அல்லது காலிஃபிளவர் மசாலா பொதியப்பட்ட வடையை பொறித்து, தக்காளி சுவைச்சாறுடனோ (sauce) புதினா மற்றும் புளி சட்னியுடனோ சூடாக பரிமாறப்படும் ஒரு காரமான இந்திய சிற்றுண்டியாகும். மிளகாய் வடை தயாரிக்க வாழைக்காயும் பயன்படுத்தப்படுகிறது.  
இராஜஸ்தான் ஜோத்பூர் மிளகாய் வடை மிகவும் பிரபலமானது, ஏனெனில் அப்பகுதியில் உள்ள தண்ணீர் ஒரு தனித்துவமான சுவையை அளிக்கிறது. இது மற்றொரு ஜோத்பூர் ஸ்பெஷாலிட்டியான *மாவா கச்சோரியுடன்* நன்றாக இணைகிறது, சர்க்கரை பாகில் தோய்த்து எடுக்கப்படுகிறது.
# சென்னை அனந்த பத்மநாபசுவாமி கோயில்

**அனந்த பத்மநாபசுவாமி கோவில்** இந்தியாவின் சென்னை அடையாருக்கு அருகில் உள்ள ஒரு இந்து சமயக் கோவிலாகும் . இந்தக் கோவில் காந்தி நகர் இரண்டாவது முதன்மை சாலையில் , போர்டிசு மலர் மருத்துவமனை அருகில் அமைந்துள்ளது. இந்து சமயக் கடவுளான விஷ்ணுவுக்காக அர்ப்பணிக்கப்பட்ட இந்தக் கோவில், திருவனந்தபுரத்தில் உள்ள பத்மநாபசுவாமி கோவிலின் பெயரால் அழைக்கப்படுகிறது. மேலும் திருவனந்தபுரத்தில் உள்ள பத்மநாபசுவாமி கோயிலில் உள்ளதைப் போலவே விஷ்ணுவும் ஐந்து தலை பாம்பின் மீது சாய்ந்தபடி சித்தரிக்கப்படுகிறார். திருவிதாங்கூரின் கடைசி அரசரான சித்திர திருநாள் நன்கொடையாக வழங்கிய நிலத்தில் 1962 ஆம் ஆண்டு கட்டப்பட்ட இக்கோவில் சென்னையில் வாழும் மலையாளிகளுக்காக இயங்கி வருகிறது. கோவில் கேரள பாணியில் கட்டப்பட்டுள்ளது.  
கோவிலின் வளாகத்தில், தினசரி பூசை நடத்துவதற்கு ஒரு *யாகசாலை* உள்ளது. திருவிதாங்கூரின் கடைசி அரசரான சித்திர திருநாளின் சிலை ஒன்று 29 செப்டம்பர் 1939 தேதி நடைபெற்ற கோவில் நுழைவுப் பிரகடனத்தை நினைவுகூரும் வகையில் அப்போதைய மெட்ராசு கவர்னராக இருந்த எர்சுகின் பிரபுவால் திறந்து வைக்கப்பட்டது.
# சென்னை அனந்த பத்மநாபசுவாமி கோயில்

## மேலும் பார்க்கவும்

- சென்னையில் சமயம்
# ஆசிய இயற்பியல் ஒலிம்பியாடு

**ஆசிய இயற்பியல் ஒலிம்பியாடு** (*Asian Physics Olympiad*) என்பது ஆசியா மற்றும் ஓசியானியா பகுதிகளைச் சேர்ந்த உயர்நிலைப் பள்ளி மாணவர்களுக்கான வருடாந்திர இயற்பியல் போட்டியாகும். பன்னாட்டு அறிவியல் ஒலிம்பியாடுகளில் இதுவும் ஒன்றாகும். முதல் ஆசிய இயற்பியல் ஒலிம்பியாடு 2000 ஆம் ஆண்டில் இந்தோனேசியாவால் நடத்தப்பட்டது.  
பள்ளி மாணவர்களுக்கு அறிவியல் துறையில் ஆர்வத்தை அதிகரிப்பதற்காக உலகம் முழுவதும் ஒவ்வோர் ஆண்டும் பன்னாட்டு அறிவியல் ஒலிம்பியாடு போட்டிகள் நடத்தப்பட்டு வருகின்றன. ஆசிய இயற்பியல் ஒலிம்பியாடு பன்னாட்டு இயற்பியல் ஒலிம்பியாடில் இருந்து தோற்றம் பெற்றது. இதே போன்ற விதிமுறைகளின்படியும் நடத்தப்படுகிறது. ஒரு ஐந்து மணி நேர தத்துவார்த்த தேர்வையும் ஒன்று அல்லது இரண்டு ஆய்வக தேர்வுகளையும் நடைமுறையாகக் கொண்டுள்ளது. வழக்கமாக பன்னாட்டு இயற்பியல் ஒலிம்பியாடு நடப்பதற்கு இரண்டு மாதங்களுக்கு முன்பு ஆசிய இயற்பியல் ஒலிம்பியாடு நடைபெறும். பன்னாட்டு இயற்பியல் ஒலிம்பியாடு போட்டிகளில் கலந்துகொள்ளும் அணிகளுக்கான கூடுதல் பயிற்சியாகவும் கருதப்படுகிறது.  
ஒவ்வொரு தேசிய பிரதிநிதிகளும் எட்டு போட்டியாளர்களையும் இரண்டு தலைவர்களையும் கொண்டிருப்பர். பன்னாட்டு ஒலிம்பியாடில் ஐந்து பேர் இருப்பர். பார்வையாளர்களும் ஒரு தேசிய அணியுடன் வரலாம். தேர்வுப் பணிகளைத் தேர்வு செய்தல், தயாரித்தல் மற்றும் மொழிபெயர்த்தல், தேர்வுத் தாள்களின் மொழிபெயர்ப்பு மற்றும் குறியிடுதல் ஆகியவற்றில் தலைவர்கள் ஈடுபடுகின்றனர். மாணவர்கள் தனித்தனியாகவே போட்டியிடுகின்றனர். தீவிரமான கோட்பாட்டு மற்றும் ஆய்வக தேர்வுகளில் இவர்கள் பங்கேற்க வேண்டும். அவர்களின் முயற்சிகளுக்காக மாணவர்களுக்கு தங்கம், வெள்ளி அல்லது வெண்கலப் பதக்கம் அல்லது ஒரு கெளரவ விருது வழங்கப்படுகிறது.
# ஆசிய இயற்பியல் ஒலிம்பியாடு

## வரலாறு

1999 ஆம் ஆண்டில் இந்தோனேசியாவின் குழுத் தலைவர், பேராசிரியர். இயோகானசு சூர்யா, ஆசிய இயற்பியல் ஒலிம்பியாடின் தலைவர் பேராசிரியர். வால்டெமர் கோர்சுகோவ்சுகி உடன் இணைந்து 2000 ஆம் ஆண்டு ஏப்ரல் 24 மற்றும் மே 2, நாட்களுக்கு இடையில் இந்தோனேசியாவில் நடைபெற்ற முதல் ஆசிய இயற்பியல் ஒலிம்பியாடை உருவாக்கி ஒழுங்கமைத்தார். இந்த நேரத்தில், பேராசிரியர். கோர்சுகோவ்சுகியும் இந்தோனேசியாவில் பன்னாட்டு இயற்பியல் ஒலிம்பியாடு குழுவிற்கு உதவுவதற்காக பணிபுரிந்தார். இந்த நிகழ்வில் 12 ஆசிய நாடுகளில் இருந்து பங்கேற்பாளர்கள் பங்கேற்றனர். தற்போது 27 நாடுகள் வரை கலந்து கொள்கின்றன.  
ஆத்திரேலியா, அசர்பைசான், வங்காளதேசம், கம்போடியா, சீனா, ஆங்காங், இந்தியா, இந்தோனேசியா, இசுரேல், கசகசுதான், கிர்கிசுத்தான், மக்காவு, மலேசியா, மங்கோலியா, நேபாளம், சவூதி அரேபியா, சிங்கப்பூர், இலங்கை, தாய்லாந்து, ஆகிய நாடுகள் தீவிரமாக பங்கேற்கின்றன. வியட்நாம் . உருசியா உருமேனியா கடந்த ஆண்டுகளில் விருந்தினர் அணிகளாக சிரில் ஐசென்பெர்க் மற்றும் டாக்டர் குண்டர் லிண்ட் ஆகியோரால் இத்திட்டம் வடிவமைக்கப்பட்டது. புதிய அமைப்பின்படி சிறந்த போட்டியாளரின் மதிப்பெண் சதவீத எல்லைகளுக்குப் பதிலாக, ஒவ்வொரு வகை விருதுக்கும் போட்டியாளர்களின் எண்ணிக்கை அடிப்படையாக எடுத்துக் கொள்ளப்பட்டது.  
போட்டியாளர்களின் சராசரி நிலை வெவ்வேறாக இருப்பதால், ஆசிய இயற்பியல் ஒலிம்பியாடு இதை ஏற்றுக்கொள்ளவில்லை. மங்கோலியாவில் நடைபெற்ற 9 ஆவது ஆசிய இயற்பியல் ஒலிம்பியாடு வரை பழைய முறையே ஆசிய இயற்பியல் ஒலிம்பியாடுக்கு பயன்பாட்டில் இருந்தது. இந்த ஒலிம்பியாடில் இசுரேலிய பிரதிநிதிகள் குழுவில் இருந்து டாக்டர் எலி ராசு பரிந்துரைத்த புதிய விருது முறைக்கு மாறுவதற்கு தலைவர்கள் வாக்களித்தனர். புதிய அமைப்பு, சில நேரங்களில் அதிகாரப்பூர்வமற்ற முறையில் இசுரேலிய விருது அமைப்பு என குறிப்பிடப்படுகிறது, இது மதிப்பெண்ணை அடிப்படையாகக் கொண்டது. முதல் 3 பங்கேற்பாளர்களின் சராசரி மதிப்பெண் மற்றும் இடைநிலையின் இரண்டு மடங்கு இவற்றில் எது குறைவோ அப்புள்ளியை எடுத்துக் கொள்ளும் முறை பின்பற்றப்படுகிறது. முதலில் தாய்லாந்தில் நடைபெற்ற 10ஆவது ஆசிய இயற்பியல் ஒலிம்பியாடு போட்டியில் பயன்படுத்தப்பட்டது.
# ஆசிய இயற்பியல் ஒலிம்பியாடு

## சுருக்கம்

ஆசிய இயற்பியல் ஒலிம்பியாடு தேதிகள் மற்றும் இடங்கள் :
| 1 | 2000 | காரவாசி | ஏப்ரல் 23 - மே 2, 2000 | 10 |
| --- | --- | --- | --- | --- |
| 2 | 2001 | தாய்பெய் | ஏப்ரல் 22 - மே 1, 2001 | 12 |
| 3 | 2002 | சிங்கப்பூர் | மே 6–14, 2002 | 15 |
| 4 | 2003 | பேங்காக் | ஏப்ரல் 20–29, 2003 | 10 |
| 5 | 2004 | அனோய் | ஏப்ரல் 26 - மே 4, 2004 | 13 |
| 6 | 2005 | பெக்கான்பாரு | ஏப்ரல் 24 - மே 2, 2005 | 17 |
| 7 | 2006 | அல்மாத்தி | ஏப்ரல் 22–30, 2006 | 18 |
| 8 | 2007 | சாங்காய் | ஏப்ரல் 21–29, 2007 | 22 |
| 9 | 2008 | உலான் பத்தூர் | ஏப்ரல் 20–28, 2008 | 18 |
| 10 | 2009 | பேங்காக் | ஏப்ரல் 24 - மே 2, 2009 | 15 |
| 11 | 2010 | தாய்பெய் | ஏப்ரல் 23 - மே 1, 2010 | 16 |
| 12 | 2011 | டெல் அவீவ் | மே 1–9, 2011 | 16 |
| 13 | 2012 | புது தில்லி | ஏப்ரல் 30 - மே 7, 2012 | 21 |
| 14 | 2013 | பொகோர் | மே 5–13, 2013 | 20 |
| 15 | 2014 | சிங்கப்பூர் | மே 11–19, 2014 | 27 |
| 16 | 2015 | காங்சூ | மே 3–11, 2015 | 25 |
| 17 | 2016 | ஆங்காங்கு | மே 1–9, 2016 | 27 |
| 18 | 2017 | இயாகுட்சுக்கு | மே 1–9, 2017 | 24 |
| 19 | 2018 | அனோய் | மே 5–15, 2018 | 25 |
| 20 | 2019 | அடிலெய்டு | May 5–13, 2019 | 23 |
| 2020 | *நடைபெறவில்லை கோவிட்-19 பெருந்தொற்று* |  |  |  |
| 21 | 2021 | தாய்பெய் | மே 17–24, 2021 | 26 |
| 22 | 2022 | தேராதூன் | மே 21 -31,2022 | TBC |
# பெனும் மலை

**பெனும் மலை**, (ஆங்கிலம்: Mount Benum அல்லது Mount Benom; மலாய் மொழி: Gunung Benum; என்பது மலேசியாவின் தித்திவாங்சா மலைத்தொடரில் உள்ள மலையாகும். இதன் உயரம் . உலு செக்கா எனும் கிராமத்திற்கு அருகில் அமைந்துள்ளது.  
தீபகற்ப மலேசியாவில் 10-ஆவது உயரமான மலை. குனோங் தகான் மலைக்குப் பிறகு பகாங்கில் இரண்டாவது உயரமான மலை. மலேசியாவில் 17-ஆவது உயரமான மலை.
# பெனும் மலை

## பொது

குனோங் பெனோம் மலைத்தொடர் பகாங் மாநிலத்தின் ஜெராண்டுட்; தெமர்லோ; ரவுப் மாவட்டங்களின் எல்லைகளுக்கு இடையில் அமைந்துள்ளது.  
மலை ஏறுபவர்கள் மலையின் உச்சிக்கு ஏற 3 நாட்கள் தேவைப்படும். பெனோம் மலையின் உச்சியை அடைய இரண்டு வனப் பாதைகள் உள்ளன.  
முதல் பாதை பகாங் ரவுப்பில் உள்ள லதா பெரெம்புன் *(Lata Berembun)* எனும் இடத்தில் உள்ளது. இரண்டாவது பாதை பகாங்கின் ஜெராண்டுட்; உலு செக்காவில் உள்ளது.
# பெனும் மலை

## தீபகற்ப மலேசியாவின் 10 உயரமான மலைகள்

1. குனோங் தகான் (2,190 மீ) - *Gunung Tahan*
1. கொர்பு மலை (2,183 மீ) - *Gunung Korbu*
1. யோங் பெலார் மலை (2,181 மீ) - *Gunung Yong Belar*
1. காயோங் மலை (2,173 மீ) - *Gunung Gayong*
1. சாமா மலை (2,171 மீ) - *Gunung Chamah*
1. யோங் யாப் மலை (2,168 மீ) - *Gunung Yong Yap*
1. உலு செப்பாட் மலை (2,158 மீ) - *Gunung Ulu Sepat*
1. பத்து பூத்தே மலை (2,131 மீ) - *Gunung Batu Putih*
1. ஈராவ் மலை (2,110 மீ) - *Gunung Irau*
1. பெனும் மலை (2,107 மீ) - *Gunung Benom*
# நமீபியா பொருளாதார கொள்கை ஆராய்ச்சி அலகு

**நமீபியா பொருளாதார கொள்கை ஆராய்ச்சி அலகு** (*Namibia Economic Policy Research Unit*) என்பது நமீபிய நாட்டில் செயல்படும் ஓர் அரசு சாரா அமைப்பாகும். "பொருளாதார கொள்கை ஆலோசனைகளை வழங்குவதன் மூலம் நமீபியாவின் தேசிய வளர்ச்சி இலக்குகளை ஆதரித்தல், பொருளாதார ஆராய்ச்சியை நடத்துதல் மற்றும் பொருளாதார ஆராய்ச்சி திறனை வளர்த்தல் போன்றவை இதன் நோக்கங்கள் என்றூ இவ்வமைப்பின் இணையதளம் தெரிவிக்கிறது. இவ்விணையதளம் தற்பொழுது அணைவரி நிலையில் முடக்கப்பட்டுள்ளது. நமீபியா சுதந்திரம் அடைந்தபோது 1990 ஆம் ஆண்டு நிறுவப்பட்ட நமீபியா பொருளாதார கொள்கை ஆராய்ச்சி அலகு நாட்டில் ஏற்பட்ட நிதி நெருக்கடிக்குப் பிறகு 2011 ஆம் ஆண்டு மூடப்பட்டது. 20 ஆண்டு கால தொடர் செயல்பாட்டில் இந்த அலகு பரந்த அளவிலான ஆலோசனை அறிக்கைகளை உருவாக்கியது. பன்னாட்டுக் கூட்டுறவு உறுப்பினர்களிடமிருந்து நிதி மற்றும் தொழில்நுட்ப ஆதரவைப் பெற்றது.
# மூன்றாம் துர்லபராஜா

**மூன்றாம் துர்லபராஜா** (*Durlabharaja* III) (ஆட்சி சுமார் 1065-1070 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.
# மூன்றாம் துர்லபராஜா

## ஆரம்ப கால வாழ்க்கை

துசாலா என்றும் அழைக்கப்படும் இவர், தனது தந்தை சாமுண்டராஜனுக்குப் பிறகு சாகம்பரியின் சிம்மாசனத்தில் அமர்ந்தார். பிஜோலியா கல்வெட்டு இருவருக்கும் இடையில் ஒரு சிம்ஹத்தை வைக்கிறது. சிம்ஹதா துர்லபராஜாவின் மூத்த சகோதரராக இருந்திருக்கலாம் என்று வரலாற்றாசிரியர் தசரத சர்மா கருதுகிறார்.
# மூன்றாம் துர்லபராஜா

## குசராத் சோலங்கியர்களுடன் மோதல்

துர்லபராஜா குசராத்தின் சோலங்கிய மன்னன் கர்ணனுடன் மோதலில் ஈடுபட்டதாக ஒப்பீட்டளவில் தாமதமான இரண்டு நூல்கள் தெரிவிக்கின்றன. துர்லபன் கூர்ஜர மன்னனை தோற்கடித்து, சங்கிலியால் அஜ்மீருக்கு அழைத்து வந்து சந்தையில் தயிர் விற்கும்படி கட்டாயப்படுத்தினார் என்று *பிரபந்த கோசம்* என்ற நூல் கூறுகிறது. துர்லபனுக்கு எதிரான போரில் கர்ணன் இறந்ததாகவும், சகமான அரசனிடம் தனது செல்வம் அனைத்தையும் இழந்ததாகவும் *ஹம்மிரா மகாகாவ்யம்* கூறுகிறது. துர்லபனின் மரணத்திற்குப் பிறகு கர்ணன் (கி.பி. 1092 இல் இறந்தார்) ஆட்சியைத் தொடர்ந்ததால், இது வரலாற்றுத் தவறானது என்று அறியப்படுகிறது. மேலும், *பிருத்விராஜ விஜயம்* போன்ற முந்தைய மற்றும் நம்பகமான நூல்கள் அத்தகைய முரண்பாடுகளைக் குறிப்பிடவில்லை. கர்ணனுக்கு எதிராக துர்லபன் ஒரு சிறிய இராணுவ வெற்றியை அடைந்திருக்கலாம், இது பிற்கால புகழ்ச்சியாளர்களால் ஒரு பெரிய வெற்றியாக பெரிதாக்கப்பட்டது.
# மூன்றாம் துர்லபராஜா

## இறப்பு

துர்லபன், பெரும்பாலும் கசனவித்து மன்னன் இப்ராஹிம் அரசரான இருந்த போது முஸ்லிம் படையெடுப்புகளை எதிர்கொண்டதாகத் தெரிகிறது. மிலேச்சர்களுடனான போரில் இவர் கொல்லப்பட்டதாக பிருத்விராஜ விஜயம் கூறுகிறது. ஜொனராஜாவின் உரையின் வர்ணனையின்படி, " மிலேச்சர்கள்" என்ற வார்த்தை முஸ்லிம்களைக் குறிக்கிறது. பல ஆண்டுகளுக்குப் பிறகு எழுதப்பட்ட *ஹம்மிர மகாகாவ்யம்*, ஷஹாப்-உத்-தின் என்ற முஸ்லிம் ஆட்சியாளரை துர்லபன் கைப்பற்றியதாகக் கூறுகிறது. ஆனால் இது வரலாற்று ரீதியாக துல்லியமாகத் தெரியவில்லை.  
இவருக்குப் பிறகு இவரது சகோதரர் மூன்றாம் விக்ரகராஜா ஆட்சிக்கு வந்தார்.
# மூன்றாம் விக்ரகராஜா

**மூன்றாம் விக்ரகராஜா** (*Vigraharaja* III) (ஆட்சி சுமார் 1079-1090 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். இவர் வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.
# மூன்றாம் விக்ரகராஜா

## ஆரம்ப கால வாழ்க்கை

விசாலன் அல்லது பிசாலன் என்றழைக்கப்படும் மூன்றாம் விக்ரகராஜா, சகமான மன்னர் சாமுண்டராஜனின் மகனாவார். இவர் தனது சகோதரர் மூன்றாம் துர்லபராஜாவுக்குப் பிறகு சகமான சிம்மாசனத்தில் அமர்ந்தார்.
# மூன்றாம் விக்ரகராஜா

## பரமாரர்களோடு கூட்டணி

விக்ரகராஜாவின் ராணியின் பெயர் ரஜாதேவி என்பதாக பிஜோலியா பாறைக் கல்வெட்டு மூலம் அறியப்பட்டது. *விக்ரகராஜா ரசோ* என்ற காவியக் கவிதையில், இவர் முந்தைய பரமார மன்னன் போஜனின் மகள் ராஜமதியை மணந்ததாகக் கூறுகிறது. இருப்பினும், விக்ரகராஜா அரியணை ஏறுவதற்கு ஏறக்குறைய 25 ஆண்டுகளுக்கு முன்பு, 1055 பொ.ச. இல் போஜன் இறந்துவிட்டார். போஜனின் சகோதரர் உதயாதித்தன் தனது மருமகளை விக்ரகராஜாவுக்கு திருமணம் செய்து கொடுத்திருக்கலாம் என வரலாற்றாசிரியர் ஆர்.பி.சிங் கருதுகிறார். தசரத சர்மாவின் கூற்றுப்படி, அவர் உதயாதித்தனின் மகளாக இருந்திருக்கலாம்.  
விக்ரகராஜா இவ்வாறு மாளவத்தின் பரமார அரசரான உதயாதித்தனுடன் திருமணக் கூட்டணியை உருவாக்கினார். *பிருத்விராஜ விஜயம்* என்றா நூல், உதயாதித்தனுக்கு சாரங்கன் என்ற குதிரையைக் கொடுத்ததாகக் கூறுகிறது. அதன் உதவியுடன் உதயாதித்தன் தனது எதிரியான கர்ணனை தோற்கடிக்க முடிந்தது. இவ்வாறு, மாளவத்தில் அமைதியையும் செழிப்பையும் நிலைநாட்ட பரமார மன்னனுக்கு விக்ரகராஜா உதவினார். பிற்கால உரையான *சுர்ஜனா சரிதமும்* இந்தக் கணக்கை உறுதிப்படுத்துகிறது. ஆனால் கர்ணனைத் தோற்கடித்த விக்ரகராஜாவை தவறாகக் கருதுகிறது.  
விக்ரகராஜா சிவனை வழிபட மால்வாவில் உள்ள உஜ்ஜைனிக்குச் சென்றதாகவும் கூறப்படுகிறது.
# மூன்றாம் விக்ரகராஜா

## கசனவித்துகளுடன் மோதல்

இவர் மாளவத்தின் மன்னரான சகாப்-உத்-தினை தோற்கடித்ததாக *ஹம்மிர மகாகாவ்யம்* கூறுகிறது. இது வரலாற்று ரீதியாக துல்லியமானது அல்ல, ஏனென்றால் 14 ஆம் நூற்றாண்டின் ஆரம்பம் வரை முஸ்லிம்கள் மாளவத்தை ஆட்சி செய்யவில்லை. வரலாற்றாசிரியர் ஆர்.பி. சிங்கின் கூற்றுப்படி, சகாப்-உத்-தின் கசனவித்தின் இப்ராஹிமின் தளபதியாக இருந்திருக்கலாம்.
# மூன்றாம் விக்ரகராஜா

## இறப்பு

*பிரபந்த கோசம்* என்ற நூலின் கூற்றுப்படி, விக்ரகராஜா காமத்தின் மேல் அதிகம் நாட்டமுடையவராக சித்தரிக்கப்படுகிறார். மேலும் மகாசத்யா என்ற பிராமணனின் மனைவியை வலுக்கட்டாயமாக தூக்கிச் சென்றார். மகாசத்யாவின் சாபம் இறுதியில் இவரது மரணத்திற்கு வழிவகுத்தது. மற்றொரு புராண உரையான *பிருத்விராஜ் ராசோ*, பார்வதி தேவியை வேண்டிக் கொண்டிருந்த வைசியப் பெண்ணை பாலியல் பலாத்காரம் செய்ததாகக் கூறுகிறது. சிறுமியின் சாபம் இவரை துண்டா என்ற அரக்கனாக மாற்றியது. இந்த இரண்டு நூல்களும் விக்ரகராஜாவின் மரணத்திற்குப் பிறகு பல நூற்றாண்டுகளுக்குப் பிறகு இயற்றப்பட்டதால், இந்த புராணக்கதைகளின் வரலாற்றுத் துல்லியத்தை தீர்மானிப்பது கடினம்.  
விக்ரகராஜாவுக்குப் பிறகு இவருடைய மகன் முதலாம் பிருத்விராஜா ஆட்சிக்கு வந்தார்.
# சாமுண்டராஜா (சகமான வம்சம்)

**சாமுண்டராஜா** (Chamundaraja) (ஆட்சிக் 1045-1065 பொ.ச.) சாகம்பரியின் சௌகான் வம்சத்தைச் சேர்ந்த ஒரு இந்திய மன்னராவார். வடமேற்கு இந்தியாவில் இன்றைய இராஜஸ்தானின் சில பகுதிகளை உள்ளடக்கிய சபடலக்ச நாட்டை ஆட்சி செய்தார்.
# சாமுண்டராஜா (சகமான வம்சம்)

## வரலாறு

இரண்டாம் வாக்பதிராஜாவுக்குப் பின் ஆட்சிக்கு வந்த வீரராமனைத் தொடர்ந்து சாமுண்டராஜா பதவியேற்றார். வரலாற்றாசிரியர் ஆர்.பி.சிங்கின் கூற்றுப்படி, வீரராமனும் சாமுண்டராஜனும் வாக்பதிராஜாவின் மகன்கள் எனத் தெரிகிறது. தசரத சர்மாவின் கூற்றுப்படி, வாக்பதிராஜாவிற்கு மூன்றாவதாக கோவிந்தராசன் என்ற மகனும் இருந்தார்.  
சாமுண்டராஜரின் முன்னோடியான வீரராமன் பரமார மன்னன் போஜனால் கொல்லப்பட்டார். பரமார்கள் சாகம்பரியை சிறிது காலம் ஆக்கிரமித்திருக்கலாம். வரலாற்றாசிரியர் தசரத சர்மாவின் கூற்றுப்படி, சாமுண்டராஜா அவர்களை நாதுல்லா சகமன ஆட்சியாளர் அனஹில்லாவின் ஆதரவுடன் வெளியேற்றியிருப்பார். அனஹில்லா போஜனின் படைத்தளபதி சாதாவைக் கொன்றதாகவும், சாகம்பரியைக் கைப்பற்றியதாகவும் நாதுல்லா சகமனாக்களின் சுந்தா கல்வெட்டு கூறுகிறது.
# சாமுண்டராஜா (சகமான வம்சம்)

## இராணுவ நடவடிக்கைகள்

பிரபந்த கோசம், ஹம்மிர மகாகாவ்யம் மற்றும் சுர்ஜனா சரிதம் உள்ளிட்ட பல நூல்களால் பரிந்துரைக்கப்பட்டபடி, சாமுண்டராஜா ஒரு முஸ்லிம் இராணுவத்தை தோற்கடித்ததாக தோன்றுகிறது. பிரபந்த கோசம் இவரை "சுல்தானின் கொலையாளி" என்று விவரிக்கிறது, அதே சமயம் ஹம்மிரா மகாகாவ்யம் ஒரு "ஹெஜிம்-உத்-தினை" தோற்கடித்ததாகக் கூறுகிறது. சகமான இராச்சியம் கசனவித்துப் பேரரசின் எல்லையாக இருந்தது. மேலும் சாமுண்டராஜா கசனவித்துகளின் படையெடுப்பை முறியடித்திருக்கலாம். கஜினியின் மவ்தூத்துக்குப் பிறகு எந்த கசனவித்து சுல்தானும் தனிப்பட்ட முறையில் இந்தியாவிற்கு இராணுவத்தை வழிநடத்தியதாக அறியப்படவில்லை; சாமுண்டராஜாவால் கொல்லப்பட்ட "சுல்தான்" ஒரு கசனவித்து தளபதியாக இருக்கலாம்.  
பிருத்விராஜ விஜயத்தின் கூற்றுப்படி, சாமுண்டராஜா நரபுராவில் ( அஜ்மீர் மாவட்டத்தில் உள்ள நவீன நார்வார் ) விஷ்ணு கோயிலை நிறுவினார்.
# சாமுண்டராஜா (சகமான வம்சம்)

## வாரிசுகள்

இவருக்குப் பிறகு இவரது மகன் மூன்றாம் துர்லபராஜா, அவருக்குப் பிறகு இவரது மற்றொரு மகன் மூன்றாம் விக்ரகராஜா பதவியேற்றனர். பிஜோலியா கல்வெட்டு இருவருக்கும் இடையில் ஒரு சிம்ஹத்தை வைக்கிறது. சிம்ஹதா துர்லபராஜாவின் மூத்த சகோதரராக இருந்திருக்கலாம் என்று வரலாற்றாசிரியர் தசரத சர்மா கருதுகிறார்.